《陈孔硕回泰和柬，寄其丈人罗楚翁处士》
元代·张昱

昔别翁未婚，翁今已抱孙。俊哉东床婿，玉树照名门。

知我丈人行，再拜情谊敦。惠顾每持酒，坐语移朝昏。

离居获轸念，殊慰羁旅魂。我自京城回，安分守丘樊。

家事复儒业，宁同东掖垣？尚赖稽古力，似若吾道存。

终焉营菟裘，两翁老青原。

作者简介：元明间庐陵人，字光弼，号一笑居士，又号可闲老人。历官江浙行省左、右司员外郎，行枢密院判官。晚居西湖寿安坊，屋破无力修理。明太祖征至京，厚赐遣还。卒年八十三。有《庐陵集》。